Lover længere rækkevidde til den halve pris

Stellantis, en af verdens største bilproducenter, har annonceret det, de kalder et gennembrud i elbilteknologi. I samarbejde med den amerikanske batteriproducent Zeta Energy udvikler de avancerede litium-svovl-batterier, der lover op til 50 procent længere rækkevidde og samtidig halverer omkostningerne. Denne teknologi kan være en gamechanger for elbiler som Peugeot, Citroën, Opel og Jeep.

De nye litium-svovl-batterier tilbyder ikke kun længere rækkevidde, men også markant hurtigere opladning. Ifølge Stellantis kan opladningstiden reduceres med op til 50 procent. Derudover er batterierne lettere end traditionelle litium-ion-batterier, hvilket forbedrer elbilernes ydeevne og energieffektivitet.

Et af de største udfordringer ved nutidens batteriteknologi er afhængigheden af sjældne metaller som kobolt, mangan og nikkel. Stellantis’ og Zeta Energys svovlbatterier eliminerer behovet for disse materialer. I stedet anvendes mere almindelige ressourcer som metan og uraffineret svovl, hvilket gør produktionen både billigere og mere miljøvenlig.

– Kombinationen af vores avancerede batteriteknologi og Stellantis’ globale produktionskapacitet kan fundamentalt ændre omkostningsprofilen og ydeevnen for elektriske køretøjer, siger Tom Pillette, der er administrerende direktør hos Zeta Energy.

Udviklingen af teknologien er allerede i fuld gang. Målet er at implementere de nye batterier i Stellantis’ elbiler inden 2030.

Med over 14 bilmærker i sin portefølje, herunder ikoniske navne som Jeep og Opel, kan Stellantis’ nye batteriteknologi få bred anvendelse. Teknologien kan også blive tilgængelig for andre producenter, hvilket potentielt kan gavne hele elbilindustrien og reducere prisen på elbiler globalt.

Video der viser fem fordele ved svovlbatterierne.

Lover længere rækkevidde til den halve pris